Pakkausvalmistaja Huhtamäen työntekijät ovat kertoneet sorrosta Yhdysvalloissa ja Intiassa. Huhtamäki sanoo joutuneensa amerikkalaisen ammattiliiton masinoiman kampanjan uhriksi.

Mistä on kyse? Suomeen kokoontuu poikkeuksellinen joukko ay-väkeä maailmalta neuvottelemaan Huhtamäen työntekijöiden järjestäytymisongelmista.

Suurin kiista on syttynyt Yhdysvalloissa, mutta ongelmia on ilmennyt myös Intiassa.

Huhtamäen suurin omistaja on Suomen Kulttuurirahasto. Suuria asiakkaita ovat mm. McDonald's, Starbucks ja Nestlé.

Konsernin liikevoitto oli 175 miljoonaa euroa ja liikevaihto noin 2,2 miljardia euroa vuonna 2014.

Työntekijät Huhtamäen ostamassa tehtaassa Intiassa syyttävät tehtaan johtoa työntekijöiden häirinnästä ja painostuksesta.

Yle vieraili alkukeväästä lähellä Mumbaita sijaitsevalla Talojan teollisuusalueella, missä työntekijöitä oli kokoontunut mielenosoitukseen.

Yhdysvalloissa ammattiliitto syyttää Huhtamäkeä yli 400 000 dollarin palkkion maksamisesta konsulttifirmalle, joka on liiton mukaan yrittänyt estää Kaliforniassa sijaitsevan Commercen tehtaan työntekijöitä järjestäytymästä.

Tilanne on erityisesti Yhdysvalloissa tulehtunut niin pahaksi, että Huhtamäen työntekijöiden edustajia sekä muuta ammattiyhdistysväkeä ympäri maailmaa kokoontuu maanantaina ja tiistaina Helsinkiin puimaan ongelmia.

Huhtamäki kiistää Ylelle, että työntekijöiden kokemat ongelmat johtuisivat yhtiön toiminnasta.

Osallistujia yhdeksästä maasta

Helsingin kokoukseen on tulossa edustajia yhdeksästä maasta. Suomen lisäksi osallistujia on Yhdysvalloista, Britanniasta, Ruotsista, Ranskasta, Sveitsistä, Venäjältä, Turkista ja Australiasta. Kokouksen järjestää teollisuusalojen kansainvälinen ammattiyhdistystoiminnan kattojärjestö IndustriALL Global.

Tämä on ennemminkin poikkeuksellista Paperiliiton puheenjohtaja Petri Vanhala

Kokous alkaa maanantaina Paperiliiton tiloissa. Paperiliiton puheenjohtaja Petri Vanhala ei muista uransa aikana vastaavaa tapahtumaa, jossa ay-toimijat eri puolilta maailmaa olisivat kokoontuneet yhteen vain yhden suomalaisyhtiön takia.

– Tämä ei ole tavanomaista vaan ennemminkin poikkeuksellista, Paperiliiton puheenjohtaja Petri Vanhala sanoo.

Vanhala pitää ikävänä ongelmien paisumista niin suuriksi, että kansainvälistä kokousta tarvitaan.

– Jos ongelmat eivät ratkea paikallisesti, niin asioista on neuvoteltava. Paperiliitto ei hyväksy, että työntekijät eivät saisi järjestäytyä, Vanhala sanoo.

Intian oudot syytökset: tehtaassa 300 johtajaa, 24 työläistä

Työntekijöiden järjestäytymisestä on aiheutunut kiistaa myös Huhtamäen uudella tehtaalla Intiassa Maharashtran osavaltiossa. Ylen toimittaja ja kuvaaja vierailivat paikan päällä maaliskuussa, jolloin tilanne Acuprint-nimisen tuotantolaitoksen edustalla oli sekava.

Tehtaan portin eteen oli kokoontunut kymmeniä lakkoilevia työntekijöitä mielenosoitukseen.

– Tehtaan johto ahdistelee meitä, jos liitymme uuteen liittoon, yksi työntekijä kertoi Talojassa. Yle ei julkaise työntekijöiden nimiä heidän turvallisuutensa takaamiseksi.

En luota paikallisiin tehtaanjohtajiin mielenosoittaja Acuprintin tehtaan edustalla

Taloja on teollisuusalue Mumbain suurkaupungin ulkopuolella. Acuprintin tehdas alueella oli siirtynyt Huhtamän omistukseen helmikuun alusta alkaen osana intialaisen Positive Packaging -joustopakkausyhtiön ostoa. Huhtamäki ilmoitti yrityskaupasta kesällä 2014. Kauppaan kuului Acuprintin Talojassa sijaitsevan tehtaan lisäksi muita tehtaita Intiassa ja Arabiemiirikunnissa sekä liiketoimintaa Afrikassa.

Osa Talojan tehtaan työntekijöistä oli ollut lakossa joulukuusta alkaen. He syyttivät tehtaan johtoa korruptoituneeksi. Tehtaan johto on pysynyt samana omistajavaihdoksen aikana.

– En luota paikallisiin tehtaanjohtajiin, toinen mielenosoittaja kertoi Ylelle.

Lakkoilevia työntekijöitä edustava ammattiliitto Kamgar Congress Unionin pääsihteeri Babu Thomas kertoi Ylelle Talojan tehtaan pitkään jatkuneista järjestäytymisongelmista.

Kamgar Congress Unionin pääsihteeri Babu Thomas. Yle

Sama liitto on edustanut Wärtsilän alihankkijan työntekijöitä, joiden sorrosta Yle on kertonut aikaisemmin.

Liiton mukaan Talojan tehtaan johto oli aikaisemmin nimittänyt noin 300 ruumiillista työtä tekevää työntekijää työnjohtajiksi. Tittelikikkailulla tehdas olisi pyrkinyt estämään työntekijöiden liittymiseen liittoon, joka ajaa työläisten etuja. Liiton mukaan tehtaan johto olisi sallinut vain 24 työntekijän liittyvän työläisen tittelillä toiseen, tehtaan suosimaan ammattiliittoon.

- Jos työntekijä kieltäytyy nimityksestä, hän ei saa jatkaa töissä. Ihmiset suostuvat, koska he tarvitsevat töitä, Kamgar Congress Unionin pääsihteeri Babu Thomas kertoi Mumbaissa.

Huhtamäki tiesi ongelmista – muttei kaikista väitteistä

Huhtamäki kertoo olleensa tietoinen Talojan työkiistasta ja paneutuneensa ongelmaan omistajavaihdoksen myötä.

Toimitusjohtaja Jukka Moisio kuitenkin sanoo, ettei ole kuullut tavasta, jolla Talojan tehtaan johto olisi yrittänyt vaikeuttaa järjestäytymistä nimityskikkailun avulla.

Kamgar Congress Unionin pääsihteeri Thomas kertoi myös Talojan tehtaan johdon palkanneen ”turvallisuusgorilloja” eli turvamiehiä tehtaalle lakon aikana. Thomasin mukaan tehtaan johto olisi myös uhannut siirtää työntekijöitä vastoin heidän tahtoaan toisella puolella Intiaa sijaitsevaan tehtaaseen, mikäli he liittyvät ammattiliittoon.

Toimitusjohtaja Moisio ei ole kuullut uhkailusta ja kiistää jyrkästi, että painostusta olisi tapahtunut omistajavaihdoksen jälkeen.

– Jos on jotain häntiä jäänyt vanhan omistajan ajalta ja emme ole ehtineet tehdä kaikkia (parannuksia) heti, niin se on sitten niin. Missään tapauksessa tämä ei kuulu toimintatapoihimme, Moisio sanoo.

Huhtamäen tehdas Talojassa Intiassa valmistaa sylintereitä painokoneisiin. Yle

Työntekijöiden lakko loppui huhtikuussa, kertoo Moisio. Saman vahvistaa myös Kamgar Congress Unionin pääsihteeri Ylelle.

– Työntekijät ovat takaisin töissä ja siellä ei ole mitään tämmöistä ongelmaa tällä hetkellä, Moisio sanoo.

Tilanteen ratkaisusta Intiassa ei ole kuitenkaan täyttä varmuutta.

Pyritään lietsomaan vastakkainasettelua meidän ja työntekijöiden välillä Huhtamäen toimitusjohtaja Jukka Moisio

Yle tavoitti lyhyesti Kamgar Congress Unionin pääsihteerin Babu Thomasin puhelimitse toukokuun loppupuoliskolla, jolloin hän sanoi, että lakon loppumisesta huolimatta ”tilanne on pahempi” ja ”työntekijät näkevät nälkää” tarkoittaen ilmeisesti joitakin lakossa olleita työntekijöitä.

Puhelun jälkeen Yle ei ole enää saanut Thomasiin yhteyttä. Hänen puhelimensa on suljettu eikä pääsihteeri vastaa sähköposteihin.

Ay-väen Huhtamäki-kokoukseen Helsinkiin piti saapua myös edustaja Intiasta, mutta edustaja perui toukokuun viimeisellä viikolla osallistumisensa. Intian-edustaja ei ole vastannut Ylen yhteydenottopyyntöihin.

”Näin ei pitäisi asioiden mennä”

Yritysvastuuta tutkiva järjestö Finnwatch on aikaisemmin selvittänyt järjestäytymisongelmia Huhtamäen tehtaalla Meksikossa (siirryt toiseen palveluun). Talojan kahnauksesta toiminnanjohtaja Sonja Vartiala kuuli tammikuussa ollessaan työmatkalla Intiassa.

– Eri puolilta maailmaa kantautuvat tiedot ovat tietysti huolestuttavia. Näyttää ehkä siltä, että Huhtamäessä luotetaan siihen, että paikallinen johto hoitaa itsenäisesti asioita vähän niin kuin maassa maan tavalla, Vartiala sanoo.

Vartiala on tietoinen myös Yhdysvaltain työkiistasta.

– Näin ei pitäisi asioiden antaa mennä. Suomessa olevan yrityksen pitäisi aktiivisesti varmistaa, että kansainvälisiä yritysvastuun periaatteita noudatetaan kaikissa maissa, niissäkin, missä paikallinen lainsäädäntö on ongelmallinen, Vartiala sanoo.

Huhtamäki: Olemme joutuneet kampanjoinnin kohteeksi

Eniten kohua ovat herättäneet Yhdysvaltain metallityöväen liiton United Steelworkersin (USW) syytökset Huhtamäkeä vastaan.

USW:n mukaan työntekijät ovat kertoneet, että ammattiyhdistysliikkeen häirintään erikoistunut yritys Cruz & Associates olisiyrittänyt estää järjestäytymisen (siirryt toiseen palveluun)Los Anglesissa sijaitsevalla Commercen tehtaalla. Tehtaalla valmistetaan kartonkisia jäätelöpakkauksia.

Työntekijät Uudessa-Seelannissa osoittivat mieltä Huhtamäen yhdysvaltalaisten työntekijöiden puolesta. USW

– Huhtamäen pitäisi antaa työntekijöiden valita vapaasti ammattiliittonsa sen sijaan, että se tuhlaa satojatuhansia dollareita liittojen vastaisiin konsultteihin, kertoo USW:n kansainvälisten suhteiden johtaja Ben Davis.

Huhtamäki kiistää jyrkästi, että järjestäytymistä olisi estetty. Toimitusjohtaja Moision mukaan Huhtamäki on sen sijaan joutunut äänekkään ammattiliiton kampanjoinnin kohteeksi.

– Kampanjoinnin avulla liitto (USW) pyrkii löytämään uusia jäseniä. Tällaista kampanjointia tapahtuu Yhdysvalloissa koko ajan, Moisio sanoo.

Työntekijät ovat syyttäneet Huhtamäkeä myös huonoista työoloista ja huonosta palkkauksesta. (siirryt toiseen palveluun) Mieltään osoittanet työntekijät ovat kertoneet joidenkin työntekijöiden olevan pelokkaita.

– Pyritään lietsomaan tällaista tilannetta, että olisi vastakkainasettelua meidän ja työntekijöiden välillä, Moisio vastaa.

Yhdysvaltain työläisiä tulossa Suomeen

Helsinkiin on maanantaina tiettävästi saapumassa Huhtamäen tehtaiden työntekijöitä Yhdysvalloista. Myös Yhdysvaltain metallityöväenliiton USW:n kansainvälisten suhteiden johtaja Davis saapuu Suomeen.

USW on kampanjoinnut aktiivisesti Huhtamäen työntekijöiden puolesta sosiaalisessa mediassa. (siirryt toiseen palveluun)

Helsingin tapaamisen järjestäjän IndustriALL Globalin mukaan kokouksen osapuolet pyrkivät saamaan kokouksessa selvyyttä Huhtamäen työoloista. Samalla työntekijät ympäri maailma pyrkivät verkostoitumaan.

Paperiliitto perää Huhtamäeltä lisää avoimuutta. Puheenjohtaja Vanhalan mukaan huoli Huhtamäen työoloista olisi laantunut, mikäli Huhtamäki olisi suostunut aktiivisemmin keskustelemaan työntekijöiden tyytymättömyydestä.

– Jos on tunne, että asiat eivät pelaa, niin sitten asiat pitää pystyä purkamaan. Yhtiön pitää varmaan muuttaa toimintapolitiikkaansa ja astua enemmän keskustelevammaksi, Vanhala sanoo.

Helsinki/Taloja, Maharasthra